**SIA “Biznesa augstskola Turība”**

Vienotais reģistrācijas Nr.40003135880

Graudu ielā 68, Rīgā, LV-1058

**N154**

APSTIPRINĀTS

Biznesa augstskola Turība

Senāta 23.03.2022. sēdē, protokols Nr.3

SIA „Biznesa augstskola Turība”

Valdes 25.03.2022. sēdes protokols Nr.10

**NOLIKUMS PAR GODA NOSAUKUMIEM**

**1. Vispārīgie noteikumi**

1.1. Šis nolikums nosaka kārtību, kādā fiziskām personām tiek piešķirts Biznesa augstskolas Turība (turpmāk Augstskola) Goda nosaukums.

1.2. Goda nosaukums apliecina Augstskolas atzinību personas nopelniem sabiedrības un Augstskolas labā, tas nedod materiālas priekšrocības.

1.3. Augstskola nodibina šādus Goda nosaukumus:

1.3.1. Biznesa augstskolas Turība Goda doktors;

1.3.2. Biznesa augstskolas Turība Goda profesors;

1.3.3. Biznesa augstskolas Turība Goda absolvents;

1.3.4. Biznesa augstskolas Turība Goda studējošais.

1.4. Tiesības izvirzīt pretendentus Goda nosaukuma piešķiršanai ir Augstskolas personālam (akadēmiskajam personālam, studējošajiem, vispārējam personālam) šajā nolikumā noteiktajā kārtībā.

1.5. Augstskolas Studējošo pašpārvaldes Goda nosaukumus un to piešķiršanas kārtību nosaka Studējošo pašpārvalde.

1.6. Lēmumu par Goda nosaukuma piešķiršanu pieņem Senāts.

1.7. Informācija par Goda nosaukumu saņēmējiem tiek publicēta Augstskolas mājaslapā *www.turiba.lv*

1.8. Goda nosaukumu ieguvušo personu sveikšana notiek Goda balvas svinīgajā pasākumā.

1.9. Goda nosaukumu piešķiršana un Goda balvas pasākums tiek rīkots reizi divos gados.

**2. Goda nosaukumi**

2.1. Goda nosaukumu „Biznesa augstskolas Turība Goda doktors” piešķir par būtisku ieguldījumu un nopelniem tautsaimniecībā, politikā un citos nozīmīgos sabiedriskajos vai politiskajos procesos personai, kuras agrākā vai pašreizējā darbība ir bijusi Augstskolas vīzijai atbilstoša un tuvinājusi Augstskolas mērķu sasniegšanu.

2.2. Goda nosaukumu „Biznesa augstskolas Turība Goda profesors” piešķir par izcilu akadēmisko un/vai zinātnisko darbu un tā novērtējumu Augstskolas akadēmiskā personāla pārstāvim.

2.3. Goda nosaukumu „Biznesa augstskolas Turība Goda absolvents” piešķir par panākumiem biznesā, valsts pārvaldē, izglītībā, zinātnē, kultūrā, mākslā, literatūrā, sportā un citās jomās vai Augstskolas vārda nešanu gan Latvijā, gan pasaulē personai, kas Augstskolā ieguvusi jebkura līmeņa augstāko izglītību.

2.4. Goda nosaukumu „Biznesa augstskolas Turība Goda studējošais” piešķir par ieguldījumu Augstskolas attīstībā un/vai studiju procesa pilnveidošanā personai, kas studē Augstskolā.

**3. Izvirzīšana goda nosaukuma piešķiršanai**

3.1. Augstskola uzaicina Augstskolas personālu izvirzīt kandidātus Goda nosaukuma piešķiršanai, publiskojot informāciju mājaslapā *www.turiba.lv* un savos sociālajos tīklos, kā arī izsūtot e-pasta vēstules.

3.2. Augstskola kārtējā aicinājumā izvirzīt kandidātus norāda konkrētos Goda nosaukumus un var norādīt jomas vai nozares, kurās Goda nosaukumus ir plānots piešķirt.

3.3. Augstskola var aicināt absolventus, fakultāšu Domju un Padomnieku konventa dalībniekus, sadarbības partnerus, nozaru un darba devēju organizācijas, ieteikt kandidātus izvirzīšanai Goda nosaukuma piešķiršanai.

3.4. Goda nosaukuma piešķiršanai var izvirzīt neierobežotu skaitu kandidātu.

3.5. Goda nosaukumu kandidātu izvirzīšana tiek īstenota, aizpildot Augstskolas uzaicinājumam pievienoto anketu (pielikums) reģistrācijas vietnē *www.mitto.me.*

**4. Goda nosaukuma piešķiršana**

4.1. Iesniegtos pieteikumus apkopo Augstskolas Attīstības daļa.

4.2. Pieteikumus par izvirzītajiem kandidātiem izskata Senāta apstiprināta Goda nosaukumu komisija.

4.2. Goda nosaukumu komisijā ietilpst 7 komisijas locekļi – 4 no tiem ir izvirzījušas fakultātes/nodaļa (no katras fakultātes/nodaļas 1 loceklis), 1 ir izvirzījusi Studējošo pašpārvalde, 2 ir izvirzījis vispārējais personāls (Attīstības daļa un Valde).

4.3. Goda nosaukumu komisija no sava vidus ievēl Komisijas vadītāju, kas sasauc Komisijas sēdes un organizē tās darbu.

4.4. Goda nosaukumu komisija rekomendē Senātam pretendentus Goda nosaukuma piešķiršanai, par katru kandidātu pieņemot lēmumu ar vienkāršu balsu vairākumu.

4.5. Rekomendēto pretendentu sarakstu Goda nosaukumu komisija iekļauj protokolā, norādot katra pretendenta iegūto balsojumu.

4.6. Par Goda nosaukuma piešķiršanu katram no Goda nosaukumu komisijas rekomendētajiem pretendentiem lemj Senāts.

**5. Citi noteikumi**

5.1. Goda nosaukums tiek piešķirts uz mūžu.

5.2. Goda nosaukumu sevišķi būtisku iemeslu dēļ var atsaukt ar Satversmes sapulces lēmumu.

5.3. Nolikums stājas spēkā pēc tā apstiprināšanas Senātā.

Rektors A.Baumanis

**Pielikums**

SIA „Biznesa augstskola Turība”

Nolikumam par Goda nosaukumiem

**PIETEIKUMS**

**Biznesa augstskolas Turība Goda nosaukuma piešķiršanai**

**Kandidāts**

Vārds, uzvārds…………………………………………………………………………………..

Darba vieta ……………………………………………………………………………................

Ieņemamais amats ………………………………………………………………………………

**Nominācija, uz kuru izvirza kandidātu**

………………………………………………………………………………………………….

**Pamatojums kandidāta izvirzīšanai**

(kandidāta ieguldījums, nopelnu un sasniegumu apraksts)

................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................

**Informācija par izvirzītāju**

Vārds, uzvārds, kontaktinformācija (e-pasts un tālruņa numurs) un statuss Augstskolā (darbiniekam - amats, studējošajam - studiju programma, studiju gads)

.....................................................................................................................................................................................................................................................................................................................................................................................................................................................................

**Pieteikums ar norādi “Goda nosaukumu komisijai” jāiesniedz līdz \_\_\_\_\_\_\_\_\_** – elektroniski nosūtot uz e-pastu *turiba@turiba.lv* vai iesniedzot Augstskolas Sekretariātā.

□ Esmu iepazinies un piekrītu Goda nosaukumu piešķiršanas datu apstrādei